Achoimre ar Thuairim an Mhaoirseora Eorpaigh ar Chosaint Sonraí maidir leis an Moladh le haghaidh Cinneadh ón gComhairle lena n-údaraítear tús a chur le caibidlíocht chun forálacha maidir le sreafaí sonraí trasteorann a áireamh sa Chomhaontú idir an tAontas Eorpach agus an tSeapáin um Chomhpháirtíocht Eacnamaíoch

(2022/C 426/08)

(Tá téacs iomlán na Tuairime seo le fáil i mBéarla, i bhFraincis agus i nGearmáinis ar shuíomh gréasáin MECShttps://edps.europa.eu)

An 12 Iúil 2022, d’eisigh an Coimisiún Moladh le haghaidh Cinneadh ón gComhairle lena n-údaraítear tús a chur le caibidlíocht chun forálacha maidir le sreabha sonraí trasteorann a áireamh sa Chomhaontú idir an tAontas Eorpach agus an tSeapáin um Chomhpháirtíocht Eacnamaíoch (1).

Síníodh an Comhaontú idir an tAontas Eorpach agus an tSeapáin um Chomhpháirtíocht Eacnamaíoch (2) an 17 Iúil 2018. Is é cuspóir ar leithligh an Chomhaontaithe formhór mór na ndleachtanna a íocann cuideachtaí an Aontais agus cuideachtaí Seapánacha agus bacainní trádála teicniúla agus rialála eile a bhaint.

An 23 Eanáir 2019, chinn an Coimisiún toradh leordhóthanachta a ghlacadh i leith na Seapáine. Dá bhrí sin, féadfar sonraí pearsanta a aistriú ó rialaitheoir nó ó phróiseálaí sa Limistéar Eorpach Eacnamaíoch (LEE) chuig eagraíochtaí sa tSeapáin a chumhdaítear leis an toradh leordhóthanachta gan gá le haon údarú breise a fháil.

Tugann MECS dá aire go mbainfeadh an chaibidlíocht go heisiach le sreafaí sonraí trasteorann. Ós rud é gur ghlac an Coimisiún toradh leordhóthanachta i leith na Seapáine in 2019, molann MECS go mionsonrófaí na cúiseanna, in ainneoin an toraidh leordhóthanachta sin, go meastar go bhfuil gá le tuilleadh caibidlíochta maidir le sreafaí sonraí trasteorann.

Is díol sásaimh do MECS an tsonraíocht gur cheart na forálacha maidir le sreafaí sonraí trasteorann a bheith comhleanúnach leis na forálacha cothrománacha i dtaca le sreafaí sonraí trasteorann agus cosaint sonraí pearsanta i gcaibidlíochtaí trádála. Is comhréiteach cothrom idir leasanna poiblí agus leasanna príobháideacha iad na forálacha cothrománacha, a d’fhoilsigh an Coimisiún i mí Iúil 2018, toisc go gcuireann siad ar chumas an Aontais dul i ngleic le cleachtais chaomhnaithe i dtríú tíortha i ndáil leis an trádáil dhigiteach, agus é á áirithiú ag an am céanna nach féidir comhaontuithe trádála a úsáid chun dúshlán a thabhairt don ardleibhéal cosanta a ráthaítear le Cairt um Chearta Bunúsacha an Aontais Eorpaigh agus le reachtaíocht an Aontais maidir le cosaint sonraí pearsanta.

Tuigeann MECS na treoracha caibidlíochta agus na forálacha cothrománacha mar bhearta a cheadaíonn, i gcásanna a bhfuil údar cuí leo, bearta lena gceanglófaí ar rialaitheoirí nó ar phróiseálaithe sonraí pearsanta a stóráil in AE/in LEE. Meabhraíonn MECS gur mhol sé le déanaí, in éineacht leis an mBord Eorpach um Chosaint Sonraí, gur cheart go gceanglófaí ar rialaitheoirí agus próiseálaithe, atá bunaithe in AE/in LEE agus sonraí sláinte leictreonacha pearsanta a phróiseáil laistigh de raon feidhme an togra ón gCoimisiún le haghaidh Rialachán maidir leis an Spás Eorpach Sonraí Sláinte, na sonraí sin a stóráil in AE/in LEE, gan dochar don fhéidearthacht sonraí sláinte leictreonacha pearsanta a aistriú i gcomhréir le Caibidil V den Rialachán Ginearálta maidir le Cosaint Sonraí (RGCS) (3). Chun aon amhras a sheachaint, molann MECS a shoiléiriú go sainráite sna treoracha caibidlíochta nár cheart go gcuirfeadh na rialacha a caibidlíodh cosc ar AE ná ar na Ballstáit bearta a ghlacadh, i gcásanna a bhfuil údar cuí leo, lena gceanglófaí ar rialaitheoirí nó próiseálaithe sonraí pearsanta a stóráil in AE/in LEE.

1. RÉAMHRÁ

1. An 12 Iúil 2022, d’eisigh an Coimisiún Eorpach (“an Coimisiún”) Moladh le haghaidh Cinneadh ón gComhairle lena n-údaraítear tús a chur le caibidlíocht chun forálacha maidir le sreafaí sonraí trasteorann a áireamh sa Chomhaontú idir an tAontas Eorpach agus an tSeapáin um Chomhpháirtíocht Eacnamaíoch (“an Moladh”).

2. Le cinneadh an 29 Samhain 2012, d’fhormheas an Chomhairle treoracha caibidlíochta maidir leis an gCoimisiún comhaontú saorthrádála a chaibidliú leis an tSeapáin, ar ar a mbonn a ndearna an Coimisiún caibidlíocht ar an gComhaontú idir an tAontas Eorpach agus an tSeapáin um Chomhpháirtíocht Eacnamaíoch, a síníodh an 17 Iúil 2018 (“an Comhaontú”). Tháinig an Comhaontú i bhfeidhm an 1 Feabhra 2019. Is é cuspóir ar leithligh an Chomhaontaithe formhór mór na ndleachtanna a íocann cuideachtaí an Aontais agus cuideachtaí Seapánacha agus bacainní trádála teicniúla agus rialála eile a bhaint.

3. I gCaibidil 8 den Chomhaontú tá forálacha maidir le trádáil i seirbhísí, i léirscaoileadh infheistíochta agus i dtráchtáil leictreonach. Foráiltear le hAirteagal 8.81 den Chomhaontú, a bhaineann le saorshreabhadh sonraí, “go ndéanfaidh na Páirtithe athmheasúnú laistigh de thrí bliana ó dháta theacht i bhfeidhm an Chomhaontaithe seo ar an ngá atá le forálacha maidir le saorshreabhadh sonraí a áireamh sa Chomhaontú seo”. Sa chruinniú a bhí aige an 25 Márta 2022, d’iniúch an Comhchoiste arna bhunú le hAirteagal 22.1 den Chomhaontú cé acu an mbainfeadh nó nach mbainfeadh an chomhpháirtíocht eacnamaíoch idir an tAontas Eorpach agus an tSeapáin tairbhe as forálacha maidir le sreafaí sonraí trasteorann a áireamh sa Chomhaontú. Ar bhonn an iniúchta sin, thug ionadaithe an Aontais Eorpaigh agus na Seapáine, ag an 28ú cruinniú mullaigh idir an tAontas agus an tSeapáin (i mí na Bealtaine 2022), gealltanas machnamh a dhéanamh maidir leis an gcaibidlíocht is gá a sheoladh chun forálacha den chineál sin a chur leis an gComhaontú ( 4 )

4. Mar a chuirtear in iúl go soiléir i dteideal an Mholta, is é is cuspóir dó a údarú don Choimisiún tús a chur le caibidlíocht leis an tSeapáin d’fhonn forálacha maidir le sreafaí sonraí a chur sa Chomhaontú.

5. Eisítear an Tuairim seo ó MECS mar fhreagairt ar chomhairliúchán a rinne an Coimisiún Eorpach an 22 Iúil 2022, de bhun Airteagal 42(1) RGCS ( 5 )

5. CONCLÚIDÍ

17. I bhfianaise an méid thuas, déanann MECS na moltaí seo a leanas: (1) mionsonrú a dhéanamh in aithris ar na cúiseanna a mheastar go bhfuil gá le tuilleadh caibidlíochta maidir le sreabha sonraí trasteorann, d’ainneoin an Toraidh Leordhóthanachta; (2) a shoiléiriú, sna treoracha caibidlíochta atá san iarscríbhinn a ghabhann leis an Moladh, nár cheart go gcuirfeadh na rialacha a caibidlíodh cosc ar AE ná ar na Ballstáit forchur ar rialaitheoirí agus ar phróiseálaithe, i gcásanna a bhfuil údar cuí leo, sonraí pearsanta a stóráil in AE/in LEE; agus (3) tagairt a dhéanamh do chomhairliúchán MECS in aithris.

An Bhruiséil, 9 Lúnasa 2022. p.o. Leonardo CERVERA NAVAS Wojciech Rafał WIEWIÓROWSKI

(1) COM(2022) 336 final, https://eur-lex.europa.eu/legal-content/GA/TXT/HTML/?uri=CELEX:52022PC0336&from=FR

(2) IO L 330, 27.12.2018, lch. 3.

(3) Rialachán (AE) 2016/679 ó Pharlaimint na hEorpa agus ón gComhairle an 27 Aibreán 2016 maidir le daoine nádúrtha a chosaint i ndáil le sonraí pearsanta a phróiseáil agus maidir le saorghluaiseacht sonraí den sórt sin, agus lena n-aisghairtear Treoir 95/46/CE (An Rialachán Ginearálta maidir le Cosaint Sonraí) (IO L 119, 4.5.2016, lch. 1.).

(4) Aithris 2 den Mholadh.

(5) Rialachán (AE) 2018/1725 ó Pharlaimint na hEorpa agus ón gComhairle an 23 Deireadh Fómhair 2018 maidir le daoine nádúrtha a chosaint i ndáil le sonraí pearsanta a phróiseáil ag institiúidí, comhlachtaí, oifigí agus gníomhaireachtaí an Aontais agus maidir le saorghluaiseacht sonraí den sórt sin, agus lena n-aisghairtear Rialachán (CE) Uimh. 45/2001 agus Cinneadh Uimh. 1247/2002/CE (IO L 295, 21.11.2018, lch. 39.).